b'\n_START_ARTICLE_\nPere Garcia de Benavarri\n_START_SECTION_\nBiografia\n_START_PARAGRAPH_\nFormat els anys quaranta del segle XV amb el pintor aragon\xc3\xa8s Blasco de Gra\xc3\xb1\xc3\xa9n a Saragossa, on s\'hauria traslladat des de Benavarri per a fixar la seva resid\xc3\xa8ncia. Blasco de Gra\xc3\xb1\xc3\xa9n era el pintor aragon\xc3\xa8s m\xc3\xa9s destacat del moment i m\xc3\xa0xim representant del segon g\xc3\xb2tic internacional d\'aquell territori, en un moment d\'un fort dinamisme creatiu impulsat per l\'arquebisbe Dalmau de Mur._NEWLINE_El 2 de setembre de 1449, Pere Garcia va rebre l\'enc\xc3\xa0rrec per a realitzar un retaule per 550 sous per a una comitent anomenada In\xc3\xa9s. Era per a la localitat de "Villar", probablement Villar de los Navarros a pocs quil\xc3\xb2metres de   Villarroya del Campo, una vil\xc2\xb7la on va executar el retaule major de l\'esgl\xc3\xa9sia parroquial. Aquests enc\xc3\xa0rrecs denoten que ja treballava de forma aut\xc3\xb2noma a la capital aragonesa._NEWLINE_Cap a 1450 es va traslladar a Benavarri, la seva ciutat nadiua. A partir d\'aquell moment va treballar per a algunes localitats lleidatanes com Bellcaire d\'Urgell.  De l\'esgl\xc3\xa9sia parroquial d\'aquesta vila procedeix l\'obra m\xc3\xa9s coneguda de l\'artista, una Mare de D\xc3\xa9u i quatre \xc3\xa0ngels que mostra la signatura aut\xc3\xb2grafa de l\'artista ("Pere Garcia de Benavarre ma pintat any..."; segons una font antiga la data desapareguda era "1450")._NEWLINE_Seguidor de l\'estil de Jaume Huguet, es trasllad\xc3\xa0 de Benavarri a Barcelona l\'any 1455, per a dirigir el taller de Bernat Martorell, contractat per la seva v\xc3\xaddua i el seu fill, on es compromet a finalitzar les obres inacabades del taller i els contractes esdevenidors als cinc anys seg\xc3\xbcents. D\'aquesta \xc3\xa8poca \xc3\xa9s el Retaule de Santa Clara i Santa Caterina que realitza l\'any 1456 per a la catedral de Barcelona, i el retaule que es conserva al Museu Dioces\xc3\xa0 de Barcelona, dedicat a Sant Quirze i Santa Julita._NEWLINE_Aparentment no va finalitzar el seu comprom\xc3\xads, ja que cap al 1459, va executar un retaule dedicat a Sant Vicen\xc3\xa7 Ferrer per al convent dels dominics de Cervera, finalitzat el 27 d\'octubre de 1460, tal com es recull en una \xc3\xa0poca on figura com a habitant habitual de Benavarri. Alguns compartiments d\'aquest retaule es conserven al Museu Nacional d\'Art de Catalunya._NEWLINE_Fins al 1469 va continuar realitzant alguns treballs per a esgl\xc3\xa9sies de Barbastre._NEWLINE_Es creu que a principi de la d\xc3\xa8cada del 1470 es trasllad\xc3\xa0 a Lleida. D\'aquesta etapa lleidatana destaca la realitzaci\xc3\xb3 d\'un retaule per als dominics, per als quals ja havia treballat a Cervera, i que estaven restaurant el seu convent despr\xc3\xa9s de la guerra civil catalana, l\'any 1472. _NEWLINE_Es trasllada a Barbastre l\'any 1483. En aquest any hi ha documentaci\xc3\xb3 del 26 de juliol i del 14 de setembre en qu\xc3\xa8 el pintor rep 1.001 i 1.500 sous respectivament, per a l\'obra del retaule major de l\'esgl\xc3\xa9sia del convent de Sant Francesc d\'aquesta ciutat, i de nou en un altre document de 1485 es donen al pintor els 250 sous que restaven, per la qual cosa es creu que va ser en aquesta data quan es va acabar la construcci\xc3\xb3 del retaule, que ha desaparegut.'